Stesen MRT Jinjang

Stesen MRT Jinjang adalah stesen Transit Aliran Massa (MRT) di Jinjang, Kuala Lumpur, Malaysia di mana Laluan Putrajaya berkhidmat di stesen ini. Stesen ini telah dibuka rasmi pada 16 Jun 2022 dibawah pembukaan Fasa 1 laluan tersebut. Ia terletak di antara Stesen MRT Kepong Baru dan Stesen MRT Sri Delima serta mempunyai kod stesen iaitu PY11.
Projek Laluan MRT Sungai Buloh-Serdang-Putrajaya yang kini dikenali sebagai Laluan Putrajaya telah mula dibina secara rasmi pada 15 September 2016. Pada hari yang sama juga, nama stesen "Jinjang" diumumkan sebagai salah-satu stesen Laluan MRT Putrajaya di dalam video "MRT Sungai Buloh-Serdang-Putrajaya (SSP) Line Alignment Video" (Video Jajaran Laluan MRT Sungai Buloh-Serdang-Putrajaya (SSP)) di saluran rasmi MRT Corp di Youtube dengan kod S07.
Pembukaan stesen-stesen Laluan Putrajaya terbahagi kepada dua fasa; Fasa 1 dan Fasa 2. Pada asalnya, Stesen MRT Jinjang akan dibuka di bawah Fasa 1 pada Jun 2021 bersama-sama dengan stesen lain iaitu dari Stesen MRT Kwasa Damansara hingga ke Stesen MRT Kampung Batu. Namun, ia telah ditangguhkan ke November 2021, tetapi ia dibatalkan juga akibat pandemik COVID-19 di Malaysia masih melanda. MRT Corp telah membuat keputusan akhir dengan membuka stesen Laluan Putrajaya yang di bawah Fasa 1 secara rasmi pada 16 Jun 2022.
Stesen MRT Jinjang merupakan sebahagian daripada projek Transit Aliran Deras Lembah Klang (KVMRT).
Stesen ini terletak di Jalan Besar Kepong (Jalan Persekutuan 54). Ia terletak di dalam kawasan Jinjang, Kuala Lumpur. Stesen MRT Jinjang berhampiran dengan dengan Residensi Ensesta Kepong, Petronas Kepong, Taman Mutiara Fadason, Kawasan Perindustrian Kepong, Balai Bomba dan Penyelamat Jinjang Utara, Dewan Serbaguna DBKL Jinjang Utara, Pasar Jinjang Utara dan Pintasan Segambut.
Stesen ini adalah stesen bertingkat dan mempunyai satu platform tengah di atas ruang legar untuk perkhidmatan Laluan Putrajaya. Terdapat dua platform menuju ke terminus laluan; Platform 1 ke Putrajaya Sentral manakala Platform 2 menuju ke Kwasa Damansara. Berdasarkan, Peta Transit Berintergerasi Lembah Klang, Stesen MRT Jinjang dilengkapi dengan kemudahan parkir atau Park and Ride. Terdapat kemudahan bagi orang kurang upaya (OKU) seperti tanjakan, blok sentuh di lantai, tandas mesra OKU, butang lif rendah untuk pengguna kerusi roda, braille di butang lif dan kaunter rendah untuk pengguna kerusi roda. Selain itu, tandas awam, surau, pusat perkhidmatan pelanggan dan eskalator turut disediakan bagi memenuhi keperluan dan keselesaan pengguna MRT. Untuk pembelian tiket, pengguna boleh membelinya melalui mesin tiket layan diri. Stesen ini juga dilengkapi dengan perkhidmatan bas pengantara.
Secara keseluruhannya, Stesen MRT Jinjang mempunyai dua pintu masuk dan keluar utama dan masing-masing terletak di aras tanah. Kedudukan Pintu A terletak di utara stesen mengarahkan pengguna ke Park and Ride Jinjang manakala Pintu B pula terletak di selatan stesen, berhampiran persimpangan Jalan Besar Kepong dengan Pintasan Segambut. Pintu A dan B mempunyai kemudahan asas seperti tangga dan tangga gerak (eskalator) serta lif yang sesuai untuk pengguna orang kurang upaya. Perkhidmatan bas tempatan-ulang alik T116 dan T117 masing-masing beroperasi sepenuhnya di Pintu A dan B.